
18.
Par atļauju Ogres novada pašvaldības sabiedrībai ar ierobežotu atbildību “MS siltums” ņemt aizņēmumu Lielvārdes centralizēto siltumapgādes tīklu būvniecībai

Ogres novada pašvaldības dome 2022. gada 21. aprīlī pieņēma lēmumu “Par sabiedrisko siltumapgādes pakalpojumu līguma slēgšanu ar pašvaldības SIA “MS siltums”” (protokols Nr. 8; 4.), ar kuru Ogres novada pašvaldība deleģēja Ogres novada pašvaldības sabiedrībai ar ierobežotu atbildību “MS siltums” (turpmāk – SIA “MS siltums”) sniegt sabiedrisko siltumapgādes pakalpojumu un piešķīra īpašās tiesības nodrošināt centralizētās siltumapgādes pakalpojumu Lielvārdes pilsētas teritorijā.
Izpildot deleģējumu, SIA “MS siltums” plāno izbūvēt jaunu un energoefektīvu centralizētās siltumapgādes tīklu Lielvārdē saskaņā ar būvprojektu “Ārējo siltumapgādes tīklu būvniecība Lielvārdē no Edgara Kauliņa alejas 16 līdz Upes ielai 3A” (BIS-BL-503024-11197), nodrošinot drošu, ilgtspējīgu un kvalitatīvu siltumapgādi pilsētas iedzīvotājiem un uzņēmumiem Lielvārdes pilsētas centra daļā.
Projekta ietvaros paredzēta jaunu rūpnieciski izolētu siltumtīklu izbūve vairāk nekā 2,7 kilometru garumā, esošo novecojušo siltumtīklu demontāža, kā arī jaunu pieslēgumu izveide vairākām ēkām un infrastruktūras objektiem. 
Papildus paredzēti vairāki pievienojumi esošajiem ārējiem siltumtīkliem, integrējot objektus vienotā centralizētā siltumapgādes sistēmā. Veicamo darbu apjomam ir izstrādāts būvprojekts. 
SIA “MS siltums” 2025. gadā pabeidza vairākus ES finansētus projektus par  siltumavota pāreju no fosilajiem uz atjaunīgajiem energoresursiem Ikšķiles un Lielvārdes pilsētās. Šobrīd plānotie darbi pievienos Lielvārdes pilsētas daļu jau izbūvētajai AER katlumājai Edgara Kauliņa alejā 16, Lielvārdē. Šī pilsētas daļa līdz šim tiek apkurināta izmantojot vairākus lokālus dabas gāzes katlus. Šādu būvdarbu izpilde samazinās siltumenerģijas zudumus, uzlabos centralizētās siltumapgādes sistēmas efektivitāti un ilgtermiņā samazinās ekspluatācijas izmaksas, vienlaikus nodrošinot drošāku un videi draudzīgāku siltumapgādi Lielvārdes iedzīvotājiem.
SIA “MS siltums” ir veikusi iepirkumu procedūras būvdarbiem, autoruzraudzībai un būvuzraudzībai, kā rezultātā konstatēts, ka šī projekta īstenošanai nepieciešamais finansējums kopumā ir līdz 1 300 000 EUR bez pievienotās vērtības nodokļa.
SIA “MS siltums” ir saņēmusi finansēšanas piedāvājumus no BluOr Bank AS un Luminor Bank AS Latvijas filiāles (salīdzinājums pielikumā).
Izvērtējot saņemtos piedāvājumus, SIA “MS siltums” lūdz Ogres novada pašvaldības domei atļaut slēgt aizdevuma līgumu ar BluOr Bank AS par summu līdz 1 300 000 EUR bez pievienotās vērtības nodokļa, atbilstoši iesniegtajiem finansēšanas nosacījumiem, lai nodrošinātu Lielvārdes centralizēto siltumapgādes tīklu izbūvi. Ar šo lēmumu uzņemtās saistības tiek garantētas ar SIA “MS siltums” līdzekļiem un neuzliek slogu Ogres novada pašvaldības budžetam.
Pamatojoties uz Publiskas personas kapitāla daļu un kapitālsabiedrību pārvaldības likuma 1. panta pirmās daļas 14. punkta b) apakšpunktu, 82. panta pirmo daļu un Pašvaldību likuma 10. panta pirmās daļas 21. punktu, 

balsojot: ar 16 balsīm "Par" (Andris Krauja, Artūrs Mangulis, Atvars Lakstīgala, Dace Veiliņa, Dzirkstīte Žindiga, Egils Helmanis, Gints Sīviņš, Ilmārs Zemnieks, Iluta Jansone, Jānis Iklāvs, Kārlis Ansons, Pāvels Kotāns, Raivis Rubīns, Raivis Ūzuls, Rūdolfs Kudļa, Sarmīte Ozoliņa), "Pret" – nav, "Atturas" – 6 (Dace Kļaviņa, Kārlis Avotiņš, Mariss Martinsons, Matīss Mežaks, Santa Ločmele, Uldis Skudra), "Nepiedalās" – nav, 
Ogres novada pašvaldības dome NOLEMJ:

1. Atļaut Ogres novada pašvaldības sabiedrībai ar ierobežotu atbildību “MS siltums”, reģistrācijas Nr. 40103666190, slēgt aizdevuma līgumu ar BluOr Bank AS par summu līdz 1 300 000 EUR (viens miljons trīs simti tūkstoši euro) bez pievienotās vērtības nodokļa Lielvārdes centralizēto siltumapgādes tīklu izbūves projekta īstenošanai.
2. Kontroli par lēmuma izpildi uzdot Ogres novada pašvaldības izpilddirektoram.

(Sēdes vadītāja,
domes priekšsēdētāja A. Kraujas paraksts)

